Document ID: 32013R1147

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1147/2013 ΤΗΣ ΕΠΙΤΡΟΠΉΣ της 14ης Νοεμβρίου 2013 σχετικά με την τροποποίηση του κανονισμού (ΕΚ) αριθ. 1121/2009 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά το καθεστώς ενιαίας στρεμματικής ενίσχυσης για τους γεωργούς στην Κύπρο Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 142 στοιχείο ε), Εκτιμώντας τα ακόλουθα: (1) Το άρθρο 124 παράγραφος 1 του κανονισμού (ΕΚ) αριθ. 73/2009 θεσπίζει τους κανόνες καθορισμού της γεωργικής έκτασης στα νέα κράτη μέλη σύμφωνα με το καθεστώς της ενιαίας στρεμματικής ενίσχυσης, όπως προβλέπεται στο άρθρο 122 του κανονισμού αυτού. (2) Σύμφωνα με το άρθρο 89 του κανονισμού (ΕΚ) αριθ. 1121/2009 της Επιτροπής (2), οι γεωργικές εκτάσεις για την Κύπρο αναφέρονται στο παράρτημα VIII του κανονισμού αυτού. (3) Με επιστολή της 13ης Αυγούστου 2013, η Κύπρος πληροφόρησε την Επιτροπή ότι επανεξέτασε τη χρησιμοποιούμενη γεωργική έκταση που είναι επιλέξιμη για το καθεστώς ενιαίας στρεμματικής ενίσχυσης, όπως αναφέρεται στο άρθρο 124 παράγραφος 1 του κανονισμού (ΕΚ) αριθ. 73/2009. Στην επανεξέταση λαμβάνεται υπόψη το γεγονός ότι πολλοί παραγωγοί εγκατέλειψαν την καλλιεργούμενη γη τους τα τελευταία έτη, μετά από ακραίες καιρικές συνθήκες την περίοδο 2006-2009, που εκδηλώθηκαν με σημαντικές περιόδους ξηρασίας και λειψυδρίας σε σχέση με αρδευτικά συστήματα, σοβαρές επιπτώσεις για την ακεραιότητα του δικτύου των φραγμάτων στην Κύπρο. Κατά συνέπεια, η συνολική έκταση για την οποία ζητείται ενιαία στρεμματική ενίσχυση από το 2007, γεγονός που αποδεικνύει τον μόνιμο χαρακτήρα της εγκατάλειψης της εν λόγω γης και δικαιολογεί την επανεξέταση της χρησιμοποιούμενης γεωργικής έκτασης. Επιπλέον, η επανεξέταση προκύπτει από την πείρα που αποκτήθηκε πρόσφατα από τον έλεγχο των προϋποθέσεων επιλεξιμότητας για την ενιαία στρεμματική ενίσχυση στο πλαίσιο του καθεστώτος ενιαίας στρεμματικής ενίσχυσης, ο οποίος οδήγησε σε επικαιροποίηση του συστήματος αναγνώρισης των αγροτεμαχίων, όπως προβλέπεται στο άρθρο 17 του κανονισμού (ΕΚ) αριθ. 73/2009, και απέδειξε ότι η χρησιμοποιούμενη γεωργική έκταση η οποία διατηρούνταν σε καλή γεωργική κατάσταση στις 30 Ιουνίου 2003, ήταν μικρότερη από την προηγουμένως τιμηθείσα. Συνεπώς, η γεωργική έκταση για το καθεστώς ενιαίας στρεμματικής ενίσχυσης πρέπει να μειωθεί σε 127 000 εκτάρια. (4) Συνεπώς, ο κανονισμός (ΕΚ) αριθ. 1121/2009 πρέπει να τροποποιηθεί αναλόγως. (5) Η προτεινόμενη με τον παρόντα κανονισμό τροποποίηση πρέπει να εφαρμόζεται στις αιτήσεις ενίσχυσης που αρχίζουν από το ημερολογιακό έτος 2013. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα VIII του κανονισμού (ΕΚ) αριθ. 1121/2009, η γραμμή σχετικά με την Κύπρο αντικαθίσταται από το ακόλουθο κείμενο: «Κύπρος 127» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται στις αιτήσεις ενίσχυσης από το ημερολογιακό έτος 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Νοεμβρίου 2013.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2442
371
2460
5283
122
912
c_b2c019c8
937
2443

EuroVoc IDs (Expanded): 2442
371
2460
5283
122
912
c_b2c019c8
937
2443

Dataset Source: meu

Split: test